Title: Dôvodová správa
Author: TEST
Last saved by: agenda0

Predkladacia správa 

     Uznesením vlády SR č.189 z  27.2.2002 bolo ministrovi pôdohospodárstva uložené v bode B.1. zabezpečiť prípravné práce pre preložku štátnej cesty II/520 Nová Bystrica  - Oravská Lesná do obstarania  stavebného  povolenia v termíne do 30.6.2002 a  v  bode B.2. spolu s ministrom dopravy, pôšt a  telekomunikácií zabezpečiť bezodplatné odovzdanie rozpracovanej  prípravnej  dokumentácie  pre  preložku štátnej cesty II/520 Nová Bystrica – Oravská Lesná Vodohospodárskou výstavbou, š.p. Bratislava  a  jej prevzatie Slovenskou správou ciest v termíne do 31.3.2002.

     Minister pôdohospodárstva sa listom č. 883/2002 – 100 z 21.3.2002 obrátil na predsedu vlády SR  so žiadosťou o súhlas s odkladom termínov plnenia úlohy B.1. do 30.11.2002 a úlohy B.2. do 31.12.2002. Splnenie takto navrhovaných termínov je reálne a nadväzuje na doterajšie rokovania a dohody medzi oboma zúčastnenými ministerstvami. Predseda vlády SR vo svojej odpovedi (list č. 2517/2002 – PV z 3.4.2002) pokladal za nevyhnutné predložiť  návrh na zmenu termínov na rokovanie vlády SR ako spoločný materiál MP SR a MDPT SR.

     Predkladaný návrh na zmenu termínov plnenia úloh B.1. a B.2. uznesenia vlády SR č.189 z 27.2.2002  bol  spoločne  prerokovaný  a odsúhlasený obidvoma dotknutými ministerstvami. S odvolaním sa na stanovisko ministra dopravy, pôšt a telekomunikácií uvedené v liste  č.1208/M-2002 z 20.5.2002 (je v prílohe), predmetný materiál na rokovanie vlády predkladá minister pôdohospodárstva.

     Dôvodom navrhovaného odkladu termínov plnenia je hlavne skutočnosť, že na základe predbežných záverov štátnej expertízy bolo nevyhnutné pristúpiť ku korekcii trasy cesty v niektorých úsekoch s cieľom optimalizovať budúce náklady. V súvislosti s tým je potrebné upresniť aj podklady pre majetkoprávne usporiadanie pozemkov. Treba konštatovať, že majetkoprávne usporiadanie pozemkov je aj vo všeobecnosti zložitý proces. V danom prípade ide o  veľký počet predpokladaných vlastníkov s pravdepodobným  neukončením dedičských konaní. Aj v optimálnom prípade tento proces, napriek prísľubu pomoci orgánov miestnej samosprávy, môže byť ukončený až v októbri – novembri 2002.

    Projektovú a investorskú prípravu stavby vrátane vydania stavebného povolenia bude budúcemu investorovi Slovenskej správe ciest možné odovzdať  až po jej dokončení. 

    Pretože oproti pôvodnému  materiálu, ktorý bol bez pripomienok schválený uznesením vlády SR č.189 z 27.2.2002, nedochádza k žiadnym vecným zmenám, návrh na zmenu termínov plnenia úloh B.1. a  B.2. tohto uznesenia nebol predložený na medzirezortné pripomienkové konanie.